กรุงศรี-เจซีบีดูดลูกค้ารุ่นใหม่
บัตรเครดิตกรุงศรีออกบัตรเจซีบี ชูไลฟ์สไตล์เที่ยวญี่ปุ่น ขยายฐานลูกค้าคนรุ่นใหม่
24 ก.พ. 2559

บัตรเครดิตกรุงศรีออกบัตรเจซีบี ชูไลฟ์สไตล์เที่ยวญี่ปุ่น ขยายฐานลูกค้าคนรุ่นใหม่
นายฐากร ปิยะพันธ์ ประธานคณะเจ้าหน้าที่ด้านกรุงศรี คอนซูมเมอร์ เปิดเผยว่า บัตรเครดิต กรุงศรี เจซีบี แพลทินัม เป็นบัตรเครดิตใหม่ล่าสุดของกรุงศรี คอนซูมเมอร์ ที่ตอบโจทย์รูปแบบการใช้ชีวิตของคนรุ่นใหม่ที่นิยมเดินทางท่องเที่ยวประเทศญี่ปุ่น และรับประทานอาหารหรือซื้อสินค้าญี่ปุ่นมากขึ้น
ทั้งนี้ ตั้งเป้ามียอดถือบัตรใหม่ 1 แสนคนในปีนี้ แบ่งเป็นลูกค้าเดิม 3-4 หมื่นใบ และลูกค้าใหม่ 6 หมื่นใบ กลุ่มเป้าหมายหลัก คือคนรุ่นใหม่อายุ 25-35 ปี ที่ต้องการขยายฐานอยู่แล้ว เพื่อสร้างความสมดุลฐานลูกค้า ที่ปัจจุบันลูกค้าบัตรกรุงศรีอายุเฉลี่ย 30 ปีปลายๆ แต่การเน้นลูกค้าคนรุ่นใหม่อาจทำให้ยอดใช้จ่ายเฉลี่ยผ่านบัตรในญี่ปุ่นลดลงเล็กน้อย จากปกติ 3 หมื่นบาท/ทริป เพราะคนรุ่นใหม่เดินทางท่องเที่ยวด้วยตัวเองแบบประหยัด ประกอบกับกำหนดรายได้ขั้นต่ำไว้ 5 หมื่นบาท/เดือน
สำหรับทิศทางการใช้บัตรที่ญี่ปุ่นเติบโตต่อเนื่อง สะท้อนจากการใช้จ่ายผ่านบัตรเครดิตกรุงศรี พบว่า ผู้ถือบัตรประมาณ 5-6 หมื่นรายเดินทางไปญี่ปุ่นถี่ปีละ 2 ครั้ง และอีก 6 หมื่นรายเคยเดินทางไปญี่ปุ่น เท่ากับผู้ถือบัตรกรุงศรีฯ นิยมไปญี่ปุ่นเกือบ 10% ของฐานบัตร 1.8 ล้านใบ
ด้านภาพรวมตลาดบัตรเครดิตปีนี้ยังเติบโตต่อเนื่อง แม้เศรษฐกิจจะชะลอตัว เนื่องจากผู้บริโภคหันมาใช้บัตรพลาสติกแทนเงินสดมากขึ้น โดยตลาดบัตรเครดิตมีจำนวนผู้ถือบัตรเพิ่มเฉลี่ย 8-9% ปัจจุบันอยู่ที่ 21.4 ล้านใบ และยอดใช้จ่ายเติบโตเป็นเลข 2 หลัก/ปี
สำหรับธุรกิจบัตรเครดิตในเครือกรุงศรีปีนี้คาดว่าจะเติบโต 12% โดยเดือน ม.ค.เติบโตถึง 14% ขณะที่มียอดใช้จ่ายเฉลี่ยต่อคน 6,500 บาท/เดือน ส่วนหนี้ที่ไม่ก่อให้เกิดรายได้ (เอ็นพีแอล) ตั้งเป้าควบคุมไม่เกิน 1.5% จากปัจจุบัน 1% ต้นๆ สัญญาณยังไม่น่าห่วง 
นายอิชิโระ ฮามาคาว่า ประธานกรรมการและประธานเจ้าหน้าที่บริหาร บริษัท เจซีบี อินเตอร์เนชั่นแนล กล่าวว่า ความร่วมมือกับกรุงศรี คอนซูมเมอร์ครั้งนี้ ช่วยขยายฐานผู้ถือบัตรเครดิตเจซีบีในประเทศไทยเพิ่มขึ้น